Diari Oficial de la Generalitat Valenciana


Sumari del DOGV 6705, del 02-02-2012 (2012/911)

RESOLUCIÓ de 27 de desembre de 2011, del president de l'Agència Valenciana de l'Energia, per la qual es convoquen ajudes per a la realització d'auditories energètiques en flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici de 2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6705

Data del DOGV
:   02-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/911


Data del document
:   27-12-2011

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 27 de desembre de 2011, del president de l'Agència Valenciana de l'Energia, per la qual es convoquen ajudes per a la realització d'auditories energètiques en flotes de transport de la Comunitat Valenciana en el marc del Pla d'Acció de l'Estratègia d'Estalvi i Eficiència Energètica (PAE4+), per a l'exercici de 2011. [2012/911]  
 El transport professional per carretera, tant de passatgers com de mercaderies, és essencial per a garantir un adequat desenrotllament social i econòmic al nostre país, així com per a l'èxit d'una major cohesió del territori. En la Comunitat Valenciana el sector econòmic que posseïx un major consum d'energia final és el transport, que suposa un consum del 40% del total i una part molt important és deguda a les flotes de transport de mercaderies i viatgers per carretera. A més, la pràctica totalitat de l'energia primària consumida en el transport per carretera prové del petroli, la qual cosa agreuja els problemes generats per l'excessiva dependència dels combustibles fòssils i per l'augment de les emissions de CO2, que produïx els fenòmens del calfament global del planeta i del canvi climàtic. En les flotes de transport, el combustible té especial rellevància en la seua estructura de costos, i més encara amb els actuals preus a què es cotitza el cru al mercat. Per tant, per a l'adequat desenrotllament de la seua activitat econòmica es fa necessària la realització d'auditories a les flotes de vehicles perquè milloren la seua gestió integral, i així reduir els seus consums energètics i augmentar la seua competitivitat.  
Per a això, en el Pla d'Acció de l'Estratègia d'Estalvi i Eficiència Energètica a Espanya 2008-2012 es proposa desenrotllar la mesura de Gestió de Flotes de Transport per Carretera, a través de la qual es dóna suport a estudis per a disminuir el consum d'energia en la gestió operativa de les flotes de transport i millorar el seu impacte ambiental.  
L'Agència Valenciana de l'Energia (AVEN), creada per la Llei 8/2001, de 26 de novembre, com a entitat de dret públic, sotmesa al dret privat, té com a finalitat el desplegament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN la tramitació i gestió d'ajudes i incentius financers per a fins de conservació, estalvi, diversificació, desenrotllament energètic i energies renovables. En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, en data de 28 de març de 2008, és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en este i reflectits en la present resolució.  
  
Per tot el que s'exposa i dins del marc jurídic establit, resolc:  
  
  
Article 1. Objecte i àmbit  
L'objecte d'esta resolució és convocar les ajudes de l'Agència Valenciana de l'Energia per a l'exercici de 2011, destinades a la realització d'auditories energètiques en flotes de transport de la Comunitat Valenciana, dins del marc del Pla d'Acció 2008-2012 de l'Estratègia d'Estalvi i Eficiència Energètica a Espanya (PAE4+), que va aprovar el Govern en el Consell de Ministres, de data 20 de juliol de 2007, i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de data 28 de març de 2008, que establix les bases reguladores per a la consecució dels objectius d'estalvi i eficiència energètica inclosos en la present resolució.  
Este programa té la finalitat de promoure la realització d'estudis a les flotes de transport perquè milloren la seua gestió integral, i així reduir els seus consums energètics i augmentar la seua competitivitat.  
  
Article 2. Beneficiaris  
1. Podran ser beneficiaris d'estes ajudes les institucions i empreses públiques o privades de transport de mercaderies, servici discrecional de passatgers, obres i servicis públics, així com concessionàries de servici de transport públic.  
2. Els beneficiaris hauran de tindre la seua seu social o establiment de producció en la Comunitat Valenciana, i els vehicles sobre els quals s'elaboren els estudis hauran de pagar els seus impostos en la Comunitat Valenciana.  
3. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4. La condició per a ser beneficiari haurà de mantindre's fins al moment del pagament de la subvenció.  
  
Article 3. Marc normatiu  
Les ajudes regulades en la present resolució es concediran d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de data 28 de març de 2008, on es regulen els mecanismes de col·laboració que s'han considerat convenients per a aconseguir els objectius d'estalvi i eficiència energètica plantejats en aquell.  
  
Les ajudes regulades en la present resolució, a excepció d'aquelles els beneficiaris de les quals siguen entitats i institucions sense ànim de lucre, que no puguen emprendre activitats econòmiques que repercutisquen en tercers, s'acolliran al que disposa el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE, L 379/5, de 28.12.2006). Estes ajudes no s'aplicaran a les empreses en crisi, d'acord amb el que preveu l'article 1.1 del Reglament (CE) núm. 1.998/2006 de la Comissió, de 15 de desembre de 2006.  
  
Article 4. Acumulació d'altres ajudes  
Les ajudes que s'establixen en la present resolució, a excepció d'aquelles els beneficiaris de les quals siguen entitats i institucions sense ànim de lucre que no puguen emprendre activitats econòmiques que repercutisquen en tercers, estan sotmeses al règim de minimis (Reglament CE núm. 1.998/2006 de la Comissió, de 15 de desembre de 2006), per això l'import d'estes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 100.000 euros, per ser els beneficiaris d'estes ajudes empreses que operen en el sector transport per carretera.  
Les ajudes, previstes en este programa, no seran acumulables a aquelles altres ajudes que per al mateix concepte puga concedir qualssevol administració o ens públic.  
  
Article 5. Línies pressupostàries  
Les ajudes que es regulen en la present resolució es concediran amb càrrec als pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici de 2011, que gestiona l'Agència Valenciana de l'Energia en la Comunitat Valenciana i la concessió de les quals està supeditada a l'existència de crèdit pressupostari adequat i suficient.  
La quantitat màxima destinada per a esta convocatòria de subvencions és de cent dos mil cent tres euros (102.103 €), que es finançaran amb càrrec al capítol de transferències de capital del pressupost de l'Agència Valenciana de l'Energia.  
La dita quantitat global màxima podrà ser modificada mitjançant una resolució del director de l'Agència Valenciana de l'Energia en funció del desplegament del pla i del pressupost disponible.  
  
Article 6. Actuacions a les quals es pot donar suport  
Serà objecte d'ajudes la realització d'auditories energètiques en flotes de transports de la Comunitat Valenciana que posseïsquen com a mínim 25 vehicles. Estos estudis seran realitzats per empreses col·laboradores seleccionades per l'Agència Valenciana de l'Energia i hauran de desenrotllar-se segons els continguts mínims establits en l'annex 1 de la present resolució.  
Es consideraran costos elegibles, als efectes d'ajuda, els treballs externs de consultoria facturats per l'empresa col·laboradora establida en esta resolució d'ajudes, i se n'exclourà l'IVA.  
No seran subvencionables aquells estudis que hagen sigut recolzats o realitzats directament per l'AVEN, en convocatòries anteriors.  
Article 7. Presentació de sol·licituds  
1. Els sol·licitants hauran de presentar la documentació següent:  
a) Sol·licitud  
- Sol·licitud normalitzada, omplida en imprés-paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'agència .   
  
Les sol·licituds s'adequaran als models normalitzats i s'ompliran utilitzant els mitjans electrònics i/o telemàtics proporcionats i disponibles per l'AVEN a través de l'adreça d'Internet indicada anteriorment.  
  
- Si la sol·licitud es tramita via telemàtica, només s'admetrà la presentació de sol·licituds, escrits i comunicacions, davant del registre electrònic, que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de Creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que poden consultar-se en la pàgina web .  
D'acord amb el que disposa el Decret 18/2004, de 13 de febrer, del Consell de la Generalitat, de Creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment regulat en esta resolució a l'annex del dit decret, com a procediment susceptible de tramitació a través del registre electrònic de la Generalitat.  
La firma de la sol·licitud d'ajuda comportarà l'autorització del sol·licitant, excepte manifestació en contra, que l'Agència Valenciana de l'Energia obtinga directament les dades relatives al compliment de les obligacions tributàries amb l'administració i obligacions amb la Seguretat Social, segons el que preveuen els art. 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. En cas de no autoritzar-se, hauran de presentar-se certificats d'estar al corrent en les obligacions tributàries amb l'administració i obligacions amb la Seguretat Social.  
b) Documentació que ha d'acompanyar la sol·licitud.  
- Còpia de la targeta d'identificació fiscal del sol·licitant.  
- Còpia de l'últim rebut de pagament de l'Impost sobre Activitats Econòmiques (IAE). Si el sol·licitant es troba exempt del pagament de l'IAE, haurà d'aportar còpia compulsada de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en l'IAE, haurà d'aportar una declaració responsable de la dita situació, d'acord amb la legislació vigent.  
- Quan es tracte d'empreses la inscripció de les quals en el Registre Mercantil siga obligatòria, hauran de presentar nota simple del registre mercantil competent relativa a les dades del sol·licitant, si bé l'AVEN podrà requerir directament al dit sol·licitant la presentació d'algun document concret.  
- Quan es tracte de sol·licitants la inscripció dels quals en el Registre Mercantil no siga obligatòria, hauran de presentar còpia del poder de representació registrat del firmant de la sol·licitud o, si és el cas, document equivalent segons les prescripcions legals. Igualment hauran de presentar còpia de la persona contractactada de constitució i els estatuts vigents registrats.  
c) Documentació complementària.  
- Còpia de l'últim rebut de pagament de l'Impost de Circulació dels Vehicles que seran auditats.  
- Els sol·licitants d'estes ajudes hauran de presentar declaració responsable de subvencions, concedides per altres administracions públiques o ens públics o privats, per al finançament del projecte objecte de sol·licitud d'ajuda per esta resolució i declaració responsable de qualsevol projecte del sol·licitant subvencionat en règim de minimis, durant els dos exercicis fiscals anteriors i durant l'exercici fiscal en curs. Les dites declaracions responsables hauran de ser omplides en imprés-paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'Agència .   
Article 8. Lloc de presentació de sol·licituds i termini  
1. Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom, núm. 1, 4a planta. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
  
2. El termini de presentació de sol·licituds serà de 30 dies naturals, comptats a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini siga dissabte o inhàbil al municipi on residisca l'interessat o a la seu de l'AVEN, es considerarà inhàbil a tots els efectes i es prorrogarà al primer dia hàbil següent.  
  
  
Article 9. Criteris de repartiment i quantia de la subvenció  
1. Les ajudes regulades en esta resolució s'han de concedir amb subjecció als principis de publicitat, concurrència i objectivitat, a càrrec del pressupost del Pla d'Acció de l'Estratègia d'Estalvi i Eficiència Energètica a Espanya 2008-2012, transferit a la Comunitat Valenciana i han d'estar supeditades a l'existència de crèdit adequat i suficient.  
  
2. El nombre màxim de vehicles a auditar per empresa serà de 200.  
3. El cost elegible de l'estudi (sense IVA) es calcularà en funció del nombre de vehicles de la flota que seran auditats, segons les expressions següents:  
- Si 25 = nombre de vehicles auditats = 100  
- Cost elegible (?) = 268 x nombre de vehicles auditats + 3.200  
- Si 100 < nombre de vehicles auditats = 200  
- Cost elegible (?) = 100 x nombre de vehicles auditats + 20.000  
4. La quantia de l'ajuda serà del 75% del cost elegible calculat en el punt anterior, amb un màxim de 22.500 € per auditoria.  
5. S'establixen els següents criteris per a la concessió de les ajudes:  
Primer. Repartiment territorial: serà recolzat, amb caràcter prioritari, un estudi per a les empreses de cada una de les províncies de la Comunitat Valenciana que posseïsquen un nombre més gran de vehicles a auditar.  
Segon. Nombre de vehicles: les ajudes seran atorgades a aquelles empreses de transport amb nombre més gran de vehicles a auditar i fins a l'esgotament del pressupost establit en la present resolució.  
  
  
Article 10. Procediment de concessió i justificació d'ajudes  
1. L'òrgan administratiu instructor, entenent per tal el cap d'Àrea d'Energia de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.  
La documentació aportada serà avaluada i si esta no reunix els requisits exigits es requerirà l'interessat perquè en un termini de 10 dies, esmene la falta o adjunte la documentació necessària, amb indicació que, si així no ho fa, se li tindrà per desistit de la sol·licitud.  
  
2. Les ajudes seran concedides pel director de l'Agència Valenciana de l'Energia, mitjançant una resolució de concessió, amb un informe previ del cap d'Àrea d'Energia de l'AVEN, segons els criteris establits en l'article 9.  
3. Les resolucions de concessió fixaran el cost de l'estudi i la quantia de l'ajuda i incorporaran, si és el cas, les condicions i obligacions operatives que afecten el desplegament del projecte, que en cap cas no podran contravindre el que disposa esta resolució.  
Juntament amb la resolució de concessió s'entregarà un Xec Estalvia Energia per valor de l'ajuda concedida, segons el que establix l'article 9, que servirà al beneficiari com efecte de pagament a l'empresa que realitze l'estudi. Cada beneficiari només podrà obtindre un xec en esta convocatòria.  
La resolució de concessió es notificarà de forma individualitzada a cada interessat, en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini màxim per a resoldre i notificar la concessió d'ajudes serà de sis mesos comptats des del dia de la publicació de la present orde en el Diari Oficial de la Comunitat Valenciana. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
  
4. Els estudis seran elaborats per les empreses col·laboradores seleccionades per l'Agència Valenciana de l'Energia. Segons la província en què es trobe l'empresa de transport, l'AVEN li assignarà una determinada empresa col·laboradora per a dur a terme l'auditoria energètica.  
5. Durant l'execució dels estudis, l'empresa de transport a través de l'empresa col·laboradora que fa l'estudi, haurà de presentar periòdicament a l'AVEN els avanços produïts en l'auditoria i incloure les possibles correccions que des d'este organisme es facen al dit estudi.  
6. L'empresa de transport a través de l'empresa col·laboradora haurà de presentar, amb data límit de 28 de setembre de 2012, una còpia de l'estudi realitzat en format paper i format electrònic.  
7. Una vegada revisat per l'AVEN, el cap d'Àrea d'Energia emetrà un informe tècnic on es donarà validesa o no al corresponent estudi. En el cas que el dit informe siga negatiu, l'AVEN notificarà el beneficiari perquè, en el termini de 30 dies naturals des de la recepció de la dita notificació, esmene les deficiències detectades. Per a això, el beneficiari haurà d'aportar una nova còpia en paper i format electrònic de l'estudi corregit. La no-esmena de les deficiències o la presentació de la documentació fóra del termini establit, serà motiu de revocació o de minoració, segons corresponga.  
8. Una vegada aprovat per l'AVEN la validesa de l'estudi, per a poder fer efectiu el cobrament del Xec Estalvia Energia, l'empresa de transport a través de l'empresa col·laboradora haurà d'aportar, amb data límit de 30 de novembre de 2012, llevat que per circumstàncies concurrents es determine un termini distint, els documents següents:  
a) Justificants de gasto, amb la presentació de factures pel cost total del servici de consultoria que hauran de complir el que disposa el Reial Decret 1.496/2003, de 28 de novembre i la resta de normativa vigent.  
b) Justificants de pagament  
b.1. Exemplar del Xec Estalvia Energia entregat pel beneficiari a l'empresa col·laboradora com a justificant del pagament.  
Per a acreditar l'entrega del xec com a mitjà de pagament de la part subvencionada, caldrà aportar còpia de l'assentament comptable registrat en el llibre diari de l'empresa beneficiària i igualment còpia del llibre major del comptes amb l'empresa col·laboradora.  
b.2. Justificant del pagament tant de l'IVA total de la factura com del cost del servici no subvencionat. Per a això, s'aportarà còpia d'extracte bancari de l'empresa beneficiària o de l'empresa col·laboradora que acredite l'eixida/entrada efectiva dels fons, juntament amb còpia de la transferència o del xec nominatiu. No es consideraran vàlids els pagaments en efectiu. Només es consideraran vàlids els justificants de pagament que es troben referits al sol·licitant de l'ajuda.  
c) Full resum de resultats, segons formulari facilitat per l'AVEN, disponible igualment en la pàgina web (www.aven.es).  
d) Compromís del beneficiari, firmat pel representant legal, de dur a terme les mesures que proposen els dits estudis sempre que siguen tècnicament i econòmicament viables.  
e) Declaració responsable de l'empresa beneficiària sobre el compliment de condicions del programa, la conformitat amb l'assessorament per a la flota de transport rebut de l'empresa col·laboradora i la delegació de cobrament del xec.  
f) Informe de valoració de l'empresa beneficiària sobre l'auditoria i l'assessorament.  
g) Còpia del contracte firmat entre el beneficiari i l'empresa col·laboradora, si s'haguera subscrit un document contractual per escrit.  
Article 11. Empreses col·laboradores  
Els estudis seran elaborats per empreses col·laboradores designades per l'Agència Valenciana de l'Energia a través d'una convocatòria pública i hauran de complir amb la normativa vigent.   
Estes empreses tindran una experiència contrastada en l'elaboració d'estudis d'este tipus i des de l'AVEN s'exigirà que es realitzen segons els continguts mínims establits en l'annex 1 de la present resolució.  
  
Les empreses col·laboradores hauran d'assessorar en tot moment les empreses de transport i seran les encarregades de justificar els estudis elaborats i entregar en l'AVEN la documentació establida en l'article 10.   
  
Article 12. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.  
b) Realitzar l'auditoria energètica amb l'empresa designada per l'Agència Valenciana de l'Energia i firmar el contracte per a l'execució dels treballs amb data posterior a la concessió de l'ajuda.  
c) Validar l'informe d'auditoria energètica realitzat per l'empresa col·laboradora, i firmar, en cas d'acceptació, una declaració de conformitat amb el servici prestat i documentat i redactar un informe de valoració sobre l'efecte que ha tingut la contractació en la seua activitat.  
d) Respondre de la veracitat dels documents aportats.  
e) Actualitzar la documentació presentada que haguera patit alguna modificació o la vigència de la qual haguera finalitzat amb anterioritat a la liquidació de les ajudes.  
f) Acreditar la seua personalitat jurídica, referida al moment de sol·licitud de l'ajuda, en la forma i el termini que establisca l'Agència Valenciana de l'Energia.  
g) Prestar servicis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
h) Seguir la metodologia i el procediment que indica esta resolució.  
i) Facilitar l'accés a les instal·lacions a l'empresa col·laboradora que realitze l'estudi en la flota de transport i aportar les dades energètiques sol·licitades per a la realització d'este.  
j) Quant a la part subvencionada del servici contractat, haurà d'entregar el Xec Estalvia Energia a l'empresa col·laboradora com a mitjà de pagament fins al 75% de la factura emesa.  
k) Quant a la part no subvencionada del servici, haurà de pagar el valor restant i la totalitat de l'IVA corresponent a la factura, per mitjà de transferència bancària o xec nominatiu dins del termini de justificació de la subvenció. No s'admetran els pagaments realitzats en efectiu o per caixa.  
  
Article 13. Pagament de les ajudes  
L'AVEN procedirà al pagament de l'ajuda una vegada entregada la documentació indicada en l'article 10 per part del beneficiari de l'ajuda a través de l'empresa col·laboradora i després de la seua verificació.  
  
  
Article 14. Publicitat. Obligacions  
Tant l'empresa col·laboradora com l'empresa beneficiària de l'ajuda hauran de:  
- Publicitar que l'ajuda obtinguda està concedida amb càrrec als pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici de 2011, que gestiona l'Agència Valenciana de l'Energia en la Comunitat Valenciana.  
- Incloure el logotip de l'AVEN i de l'IDAE en qualsevol document relacionat amb el projecte o l'activitat subvencionada. La inclusió dels logotips es farà en qualsevol format en què estiga vehiculada la documentació del projecte, açò és, paper, DVD, CD, pantalla informàtica, etc. Així mateix, estos logotips s'inseriran en el material divulgatiu relacionat amb la difusió del projecte.  
  
  
Article 15. Resolució d'incidències  
1. És competència del director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió, i en especial els supòsits de:  
- Canvis de titularitat.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
  
- Modificacions justificades pel beneficiari del projecte inicial, entre estes, canvis en la denominació del projecte o de les seues característiques tècniques.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
2. El director de l'AVEN serà l'encarregat de resoldre els expedients de desistiment, minoració i revocació.  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
  
  
Article 16. Control de les accions  
1. Tant l'Agència Valenciana de l'Energia com l'Institut per a la Diversificació i Estalvi d'Energia, pels seus mitjans o a través d'òrgan o entitat que designen, podran en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que consideren necessàries. La impossibilitat d'efectuar les dites accions, per causes imputables al beneficiari, podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 17. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació dels gastos efectivament realitzats i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta, basant-se en el que disposa el títol II de la Llei 38/2003, General de Subvencions.  
  
  
Article 18. Infraccions i sancions  
L'incompliment, per part dels beneficiaris dels requisits que establix esta resolució i la normativa reguladora se sotmetrà al règim d'infraccions i sancions fixat en el títol IV de la Llei 38/2003, de 17 de novembre, General de Subvencions (BOE de 18.11.2003).  
  
  
DISPOSICIÓ FINAL  
  
Única  
Es faculta el director de l'Agència Valenciana de l'Energia per a dictar les resolucions necessàries per al desenrotllament, l'eficàcia i l'execució de la present resolució.  
La present resolució entrarà en vigor el dia que es publique en el Diari Oficial de la Comunitat Valenciana.  
  
València, 27 de desembre de 2011.- El president de l'Agència Valenciana de l'Energia: Enrique Verdeguer Puig.  
  
ANNEX 1  
  
Continguts mínims en auditories de flotes de transport  
  
1. Dades generals de l'empresa.  
1.1 Identificació del centre.  
- Raó social de l'empresa, CCAA, població, província.  
- Domicili de l'empresa, CCAA, població, província.  
- Nombre de treballadors (distingint entre conductors i resta de personal).  
- Organigrama de l'empresa.  
1.2 Estructura de costos operatius. Cost anual i percentatge respecte el total.  
- Cost personal.  
- Cost combustible.  
- Cost manteniment.  
- Amortitzacions vehicles.  
- Peatges, assegurances, dietes, sancions, d'altres.  
2. Tipologia de vehicles i servicis realitzats.  
2.1 Descripció de la flota de vehicles.  
- Tipologia, nombre de vehicles, marques, models, any antiguitat, fitxa de característiques tècniques (on es reflectisca la matrícula, la càrrega útil del vehicle i la potència) i nombre i capacitat dels depòsits de combustible.  
- Règim de funcionament de la flota de vehicles (hores/dia, hores/setmana, hores/any).  
2.2 Descripció dels servicis realitzats.  
- Tipus de càrregues transportades.  
- Freqüència dels servicis i % de recorreguts en buit.  
- Tipus d'operació de transport: transport de recollida i distribució, transport de llançadora i transport normal.  
Es definix com a transport de recollida i distribució tota operació de transport d'una mercaderia determinada que és carregada o descarregada per lots fraccionats al llarg del recorregut del vehicle.  
Es definix com a transport de llançadora una sèrie de viatges en el dia, repetits i idèntics quant a la mercaderia, a la distància i al lloc de càrrega i descàrrega. La volta pot ser en buit o en càrrega.  
Es definix com a a transport normal tota operació de transport que no encaixa en les modalitats anteriors.  
- Tipus de viari (autovia, autopista, carretera, vies urbanes, pistes forestals, etc.).  
- Àmbit geogràfic dels servicis.  
3. Definició de l'operació de la flota de vehicles.  
3.1 Utilització específica de cada vehicle.  
Indicar si s'assignen generalment els mateixos conductors als mateixos vehicles.  
Indicar quins vehicles utilitza cada conductor.  
3.2 Activitat dels conductors i estil de conducció.  
Caldrà extraure, filtrar i analitzar les dades del CANbus per mitjà dels equips embarcats en els vehicles i el programari específic.  
3.2.1. Tipologia del servici realitzat per cada conductor.  
- Vehicles utilitzats.  
- Tipus de càrregues.  
- Àmbit geogràfic.  
- Tipus de contracte i disponibilitat.  
- Antiguitat del conductor.  
- Formació rebuda en general i en particular per a la conducció eficient.  
3.2.2. Tipologia de conducció.  
- Consums mitjans per conductor, tant mensuals com trimestrals.  
  
- Informes de paràmetres de la conducció (ralentí, excessos de velocitat, control de revolucions, etc.).  
- Confort del conductor en els temps d'espera.  
3.3 Activitat del gestor de flotes i personal involucrat en la gestió operativa de la flota.  
- Tasques i responsabilitats.  
- Perfil i experiència.  
- Formació rebuda.  
3.4 Tasques i procediments operatius relacionats amb la gestió de flotes.   
- Gestió de rutes.  
- Gestió de càrrega i descàrrega.  
- Gestió del manteniment.  
- Control de pneumàtics: estat de conservació i pressió.  
- Control de manteniment del motor: per mitjà del manteniment preventiu d'elements com són els filtres d'aire, combustible, oli, lubricants, etc.  
- Realització de manteniments preventius.  
- Gestió del combustible.  
- Forma de proveïment de carburant: si hi ha control dels llocs en què es proveïxen de carburant els conductors, si disposen d'assortidors de combustible propis, com reposen combustible en rutes internacionals, etc.  
- Gestió de la informació.  
- D'altres.  
3.5 Sistemes de gestió de flotes. Existències dels sistemes, tipologia i característiques tècniques.  
- Gestió de rutes. (aplicacions telemàtiques, ruta òptima/ruta real, etc.).  
- Gestió de càrrega i descàrrega (central de càrrega, viatges de retorn amb càrrega, etc.).  
- Gestió del combustible (abastiment propi, associacions, acords, etc.).  
- Sistemes telemàtics de control dels paràmetres de la conducció.  
  
4. Diagnòstic de l'operació de la flota.  
4.1 Anàlisi de les fortaleses, debilitats, carències i necessitats de:  
- Vehicles.  
- Conductors.  
- Gestors de flotes i personal involucrat en la gestió operativa de la flota.  
- Tasques i procediments operatius de la gestió de flotes.  
- Sistemes de gestió de flotes.  
  
4.2 Adequació dels vehicles a l'activitat que realitzen.  
4.3 Consums òptims per a cada vehicle.  
4.4 Assignació de vehicles a rutes.  
4.5 Assignació de conductors a vehicles i rutes.  
4.6 Adquisició de vehicles òptims.  
5. Propostes d'actuació per a la millora de l'eficiència operativa de la flota  
5.1 Definició per a cada una de les actuacions proposades.  
5.2 Viabilitat tecnicoeconòmica de cada proposta.  
5.3 Cost i retorn de la inversió de cada proposta.  
5.4 Estalvis de combustible, energètic, econòmic i mediambiental.  
  
6. Seguiment i control de les propostes.  
6.1 Metodologia utilitzada per al seguiment de les propostes.  
6.2 Definició d'indicadors de seguiment i control.  
7. Taula resum dels estalvis obtinguts amb l'auditoria de gestió de flotes.  
Per a cada una de les mesures proposades caldrà indicar: estalvi de combustible (litres/any), estalvi energètic (tep/any), estalvi econòmic (?/any), cost inversió (?), temps de retorn (anys), reducció d'emissions de CO2 (tnCO2/any).